b'\n_START_ARTICLE_\nOzolian Lokris\n_START_PARAGRAPH_\nOzolian Lokris (Ozolialainen/Ozolinen Lokris, Ozolia; m.kreik. \xe1\xbd\x88\xce\xb6\xce\xbf\xce\xbb\xce\xaf\xce\xb1 \xce\x9b\xce\xbf\xce\xba\xcf\x81\xce\xaf\xcf\x82, Ozolia Lokris) eli L\xc3\xa4ntinen Lokris oli antiikin Kreikan maakunta. Se k\xc3\xa4sitti kahteen osaan jakautuneen Lokriin l\xc3\xa4ntisen osan Korintinlahden pohjoisrannalla.\n_START_SECTION_\nMaantiede\n_START_PARAGRAPH_\nOzolian Lokris k\xc3\xa4sitti Korintinlahden pohjoisrannikolla alueen, joka rajautui pohjoisessa Doriiseen ja Aitoliaan, l\xc3\xa4nness\xc3\xa4 Aitoliaan ja id\xc3\xa4ss\xc3\xa4 Fokiiseen. L\xc3\xa4nness\xc3\xa4 Ozolian Lokriin alue ulottui Antirrhionin niemelle eli Korintinlahden suulle ja id\xc3\xa4ss\xc3\xa4 l\xc3\xa4helle fokislaista Krisan rannikkokaupunkia. Krisanlahden l\xc3\xa4nsiranta oli Lokriin aluetta._NEWLINE_Ozolian Lokriin alue on vuoristoista ja karua. Suuri osa alueesta on Fokiissa sijainneen Parnassos-vuoren ja Aitolian alueella sijainneen Koraks-vuoren rinnett\xc3\xa4. Alueella sijaitsi Ozolian Lokriin merkitt\xc3\xa4vin joki oli Hylaithos (nyk. M\xc3\xb3rnos), joka laski Korintinlahteen alueen t\xc3\xa4rkeimm\xc3\xa4n sataman Naupaktoksen l\xc3\xa4hell\xc3\xa4. Ozolian Lokriin t\xc3\xa4rkein kaupunki oli Amfissa.\n_START_SECTION_\nMuut kaupungit\n_START_PARAGRAPH_\nOzolian Lokriin muiksi kaupungeiksi tai asutuksiksi mainitaan muun muassa Eupalion, Hessos, Krokyleion, Oineon, Olpai, Poteidania, Teikhion ja Tolofon.\n_START_SECTION_\nHistoria\n_START_PARAGRAPH_\nL\xc3\xa4ntist\xc3\xa4 Lokrista asutti lokrien heimo (Lokroi) Ozolai (\xce\x9b\xce\xbf\xce\xba\xcf\x81\xce\xbf\xe1\xbd\xb6 \xe1\xbd\x88\xce\xb6\xcf\x8c\xce\xbb\xce\xb1\xce\xb9). My\xc3\xb6s nimityst\xc3\xa4 \xe2\x80\x9dl\xc3\xa4ntiset lokrit\xe2\x80\x9d (\xce\x9b\xce\xbf\xce\xba\xcf\x81\xce\xbf\xe1\xbd\xb6 \xe1\xbc\x99\xcf\x83\xcf\x80\xce\xad\xcf\x81\xce\xb9\xce\xbf\xce\xb9, Lokroi Hesperioi) k\xc3\xa4ytettiin. Nimen Ozolia alkuper\xc3\xa4 on ep\xc3\xa4selv\xc3\xa4, ja sille ehdotettiin antiikin aikana useita etymologioita. Jotkut johtivat sen verbist\xc3\xa4 ozein (\xe1\xbd\x84\xce\xb6\xce\xb5\xce\xb9\xce\xbd), \xe2\x80\x9dhaista\xe2\x80\x9d, mik\xc3\xa4 kytkettiin Tafiassos-vuoren juurella olleesta l\xc3\xa4hteest\xc3\xa4 nousseeseen lemuun. Kreikkalaisessa mytologiassa t\xc3\xa4m\xc3\xa4 haju selitettiin sill\xc3\xa4, ett\xc3\xa4 kentauri Nessos oli haudattu paikalle, ja haju tuli t\xc3\xa4m\xc3\xa4n m\xc3\xa4t\xc3\xa4nev\xc3\xa4st\xc3\xa4 ruumiista. Toinen selitys oli kasvien tuoksu. Muita selityksi\xc3\xa4 nimelle olivat asukkaiden muinoin asuina k\xc3\xa4ytt\xc3\xa4m\xc3\xa4t nahat tai alueella kasvatettujen viinik\xc3\xb6ynn\xc3\xb6sten oksat._NEWLINE_Kreikkalaisessa perinteess\xc3\xa4 Ozolian Lokriin kaupunkeja pidettiin idemp\xc3\xa4\xc3\xa4 Opuntian Lokriista tulleiden asukkaiden siirtokuntina. Historiallisena aikana Ozolian Lokris mainitaan ensimm\xc3\xa4isen kerran vasta peloponnesolaissodan yhteydess\xc3\xa4 400-luvun eaa. j\xc3\xa4lkimm\xc3\xa4isell\xc3\xa4 puoliskolla. Thukydides mainitsee tuolloin asukkaat Aitolian ja Akarnanian asukkaiden tavoin puolibarbaarisena kansana. N\xc3\xa4it\xc3\xa4 kansoja yhdisti Thukydideen mukaan my\xc3\xb6s niiden k\xc3\xa4ytt\xc3\xa4m\xc3\xa4 asevarustus sek\xc3\xa4 taistelutapa._NEWLINE_Vuonna 426 eaa. lokrislaiset olivat liitossa Ateenan kanssa ja avustivat Demosthenest\xc3\xa4 hy\xc3\xb6kk\xc3\xa4yksess\xc3\xa4 Aitoliaan, mutta t\xc3\xa4m\xc3\xa4n k\xc3\xa4rsitty\xc3\xa4 tappion lokrislaiset antautuivat ilman vastustusta Eurylokhoksen johtamille spartalaisille. My\xc3\xb6hempin\xc3\xa4 aikoina Ozolian Lokris kuului Aitolian liittoon.'